יצחק טאיטו

יצחק טהור טאיטו (נולד ב-13 ביוני 1941) הוא רב-נגד במילואים, ששימש כנגד המשמעת של בית הספר לקצינים של צה"ל, מאז יוני 1968 עד יולי 2021, ונחשב לחייל בעל הוותק הרב ביותר בצה"ל.

ביוגרפיה 

רב-נגד טאיטו נולד בתוניסיה ועלה לישראל עם משפחתו בשנת 1949 כשהיה בן 8. הוא התגייס לצה"ל בנובמבר 1959 ושירת בנח"ל, שם שימש מפקד כיתה, סמל מחלקה ורב-סמל פלוגתי. ב-1963, עבר לשרת בבית הספר לקצינים של צה"ל (הידוע בשם בה"ד 1), שהיה באותם הימים בבסיס סירקין, ושימש שם רב-סמל פלוגתי וסגנו של נגד המשמעת שלמה ישראלי. בחודש מאי 1968, עבר הבסיס למקומו הנוכחי ליד מצפה רמון, ועם סיום קורס הקצינים ביוני אותה שנה, מונה טאיטו לנגד המשמעת של הבסיס ולמפקד המחנה. מאז הוא שמש בתפקיד זה ברציפות וב-26 ביולי 2021, במלאת לו 80 שנה, סיים את תפקידו ויצא לחופשת פרישה בת חודשיים.

רנ"ג טאיטו טען כי היה משליט משמעת ללא איומים וענישה, אלא קודם כול באמצעות חינוך והסברה. טאיטו היה ידוע במיוחד בשל קולו הסמכותי הנשמע במסדרי הסיום של בה"ד 1, הנערכים אחת לשלושה חודשים.

היה אחראי על אלפי טקסים, ביניהם, טקס ההלוויה הצבאי של ראש הממשלה יצחק רבין, ב-1995, וקבלת הפנים לנשיא מצרים אנואר סאדאת ב-1977.

פרסים והוקרה 
 בשנת 2018, קיבל פרס מפעל חיים על פועלו ממפקד זרוע היבשה, אלוף קובי ברק.
 העתק ממוזער של דמותו של רנ"ג טאיטו, נמצא בפארק מיני ישראל.

חיים אישיים 
מאז ילדותו מתגורר בבאר שבע. יש לו בת ושני בנים, בוגרי בה"ד 1 בעצמם.

גלריה

קישורים חיצוניים 

 טל מויסה, טאיטו מסכם, אתר דובר צה"ל, 31 באוגוסט 2008
 טל לב-רם, רנ"ג טאיטו חגג 70 במטכ"ל, באתר גלי צה"ל
 
 דני בלר, הרס"ר המיתולוגי של בה"ד 1 סוגר 44 שנים בתפקיד, באתר nrg מעריב, 25 באפריל 2012
 עפר שלח, בה"ד 1 מי יודע: כך מכשיר צה"ל את קציניו, nrg, 26 באפריל 2012
 
 אלון תשובה, המסדר יעבור לדום: הרס"ר המיתולוגי של בה"ד 1 בריאיון מיוחד, אתר צה"ל, 25 במאי 2017
 
 
 
 
 אבי בלדי, ממנו תראו וכן תעשו: רב-נגד יצחק טאיטו פורש מצה"ל, בבלוג עונג שבת, 17 בספטמבר 2021

הערות שוליים

נגדי משמעת בצה"ל
ישראלים ילידי תוניסיה
עולים לאחר קום המדינה: 1948–1950
באר שבע: אישים
ישראלים שנולדו ב-1941